ଭୁବନେଶ୍ୱର, ଜାନୁଆରୀ ୧୮(ଲୋକାଲ ୱାୟାର): ଏବେ ଦକ୍ଷିଣ କମାଣ୍ଡରେ ଜେନେରାଲ ଅଫିସର କମାଣ୍ଡିଙ୍ଗ୍ ଇନ୍-ଚିଫ୍ ପଦବିରେ ଥିବା ଲେଫ୍ଟନାଣ୍ଟ ଜେନେରାଲ ଚଣ୍ଡି ପ୍ରସାଦ ମହାନ୍ତି ଭାରତୀୟ ସେନାର ଉପମୁଖ୍ୟ ପଦରେ ରହିବେ ।
ଆସନ୍ତା ୩୧ ତାରିଖରେ ବର୍ତ୍ତମାନର ସେନା ଉପମୁଖ୍ୟ ଲେଫ୍ଟନାଣ୍ଟ ଜେନେରାଲ ଏସ କେ ସାଇନିଙ୍କ ଠାରୁ ସେ ଦାୟିତ୍ୱ ଗ୍ରହଣ କରିବେ ।
ଏଭଳି ଗୌରବ ପାଇବାରେ ସେ ପ୍ରଥମ ଓଡ଼ିଆ । ସେନା ମୁଖ୍ୟ ଏମ୍.ଏମ୍. ନରୱଣେଙ୍କ ପରେ ସେ ହେବେ ଦ୍ୱିତୀୟ ସର୍ବୋଚ୍ଚ ସେନା ଅଧିକାରୀ ।
ତାଙ୍କ ପିତାଙ୍କ ନାମ ଜେ.କେ. ମହାନ୍ତି ଓ ମାତା ସ୍ୱର୍ଗତ ଡ. ଶାରଦା କୁମାରୀ ମହାନ୍ତି । ପିତା ଶ୍ରୀ ମହାନ୍ତି ପୁରୀର ଜିଲ୍ଲା ସବ୍-ରେଜିଷ୍ଟ୍ରାର ଭାବେ ଅବସର ନେଇଛନ୍ତି । ଜେନେରାଲ ମହାନ୍ତିଙ୍କ ପତ୍ନୀ ମାମୁନ୍ ମହାନ୍ତି ବିଶିଷ୍ଟ ଓଡ଼ିଶୀ ନୃତ୍ୟଶିଳ୍ପୀ ।
ଜେନେରାଲ ମହାନ୍ତି ଡେରାଡୁନସ୍ଥିତ ରାଷ୍ଟ୍ରୀୟ ଇଣ୍ଡିଆନ୍ ମିଲିଟାରି କଲେଜରେ ଅଧ୍ୟୟନ କରିବା ସହ ନ୍ୟାସନାଲ ଡିଫେନ୍ସ ଏକାଡେମି ଓ ଇଣ୍ଡିଆନ୍ ମିଲିଟାରି ଏକାଡେମିରେ ତାଲିମ ପାଇଛନ୍ତି ।
